
Αθήνα, 3 Ιουλίου 2022

Αυτοψία σε μνημεία  των Δυτικών Κυκλάδων και προγραμματισμό νέων έργων

  από την Υπουργό Πολιτισμού και Αθλητισμού Λίνα Μενδώνη

Αυτοψία σε μνημεία, όπου εκτελούνται ή σχεδιάζονται έργα αποκατάστασης και ανάδειξης, αλλά και συναντήσεις για τον προγραμματισμό νέων έργων από ευρωπαϊκά κονδύλια, περιελάμβανε η επίσκεψη της Υπουργού Πολιτισμού και Αθλητισμού Λίνας Μενδώνη, στη Μήλο, στην Κίμωλο και στη Σίφνο. Τελευταίος σταθμός της τριήμερης περιοδείας της στις Δυτικές Κυκλάδες είναι η Σέριφος. 

Κατά την επίσκεψή της στη Μήλο, η Υπουργός Πολιτισμού Λίνα Μενδώνη, πραγματοποίησε αυτοψία στο αποκατεστημένο αρχαίο θέατρο, στο οποίο παραμένει σε εκκρεμότητα η αποκατάσταση του λογείου (του δαπέδου επί του οποίου έπαιζαν οι ηθοποιοί). Δεδομένης της ωριμότητας των μελετών, το έργο εντάσσεται αμέσως στα υπό χρηματοδότηση έργα, από το Ταμείο Ανάκαμψης. Όσον αφορά στο πλαίσιο αρχών για την ενοποίηση του θεάτρου με τις παλαιοχριστιανικές κατακόμβες, μέσω δικτύου διαδρομών, το οποίο βρίσκεται υπό κατάρτιση από την αρμόδια Εφορεία Αρχαιοτήτων Κυκλάδων, κρίθηκε απαραίτητο να προηγηθούν σωστικές εργασίες στον αναλημματικό τοίχο του σταδίου και μέτρα αντιστήριξης των πρανών του, ως επεμβάσεις που θα επιτρέψουν την υλοποίηση του έργου. 

Στην Αγγεριά, η Υπουργός Πολιτισμού πραγματοποίησε αυτοψία στις σωστικές ανασκαφές που είναι σε εξέλιξη στα μεταλλευτικά πεδία, με σκοπό την καλύτερη δυνατή προώθηση του αρχαιολογικού έργου. Σύσκεψη πραγματοποιήθηκε υπό την προεδρία της Λίνας Μενδώνη με τον Δήμαρχο Μήλου Μανώλη Μικέλη, παρουσία των Αντιπεριφερειαρχών Κυκλάδων Γιώργου Λεονταρίτη, και Βασίλη Σβίγγου, καθώς και αιρετών εκπροσώπων, στην οποία εξετάστηκαν θέματα αρμοδιότητας του ΥΠΠΟΑ που απασχολούν το νησί. Συζητήθηκε η πρόταση του Δημάρχου για την κατασκευή νέου μουσείου, σε οικόπεδο που μπορεί να προσφέρει ο Δήμος. Στη διάρκεια της επίσκεψής της στη Μήλο, η Υπουργός Πολιτισμού εγκαινίασε, το ανακαινισμένο Αρχαιολογικό Μουσείο και την έκθεση «Τάφῳ κτερίζειν» με ανασκαφικά ταφικά ευρήματα.

Κατά την επίσκεψή της στην Κίμωλο, η Υπουργός Πολιτισμού πραγματοποίησε αυτοψία στο Κάστρο. Ζήτησε από τα στελέχη της Εφορείας Αρχαιοτήτων Κυκλάδων να προχωρήσουν σε μελέτη αποκατάστασης του τμήματος, στη νότια πύλη -έχει ξεκάθαρο ιδιοκτησιακό καθεστώς- για να λειτουργήσει ως κέντρο πληροφόρησης για το κοινό. Η Λίνα Μενδώνη, επισκέφθηκε, επίσης, την έκθεση του Αρχαιολογικού Μουσείου Κιμώλου, ενώ  κατά την αυτοψία της στον Ιερό Ναό Ταξιαρχών κρίθηκε αναγκαίο να προχωρήσει η Εφορεία σε εργασίες συντήρησης και αποκατάστασης του Ναού. Η Λίνα Μενδώνη, είχε συνάντηση με τον Δήμαρχο Κιμώλου Κωνσταντίνο Βεντούρη, με τη συμμετοχή, του Αντιπεριφερειάρχη Κυκλάδων Γιώργου Λεονταρίτη και δημοτικών συμβούλων.

Στο νησί της Σίφνου, η Υπουργός Πολιτισμού πραγματοποίησε αυτοψία στο Κάστρο, όπου εξετάστηκαν πιθανές προτάσεις ώστε να εισαχθεί στον κατάλογο των προορισμών που είναι προσβάσιμοι από ΑμεΑ και εμποδιζόμενα άτομα, δημιουργώντας τις προϋποθέσεις για την επιμήκυνση της τουριστικής περιόδου. Στο Αρχαιολογικό Μουσείο του Κάστρου, η Λίνα Μενδώνη ζήτησε από τα στελέχη της Εφορείας άμεσα να ολοκληρωθεί η μελέτη για την αποκατάσταση του διαθέσιμου χώρου για την επέκταση του Μουσείου. Η Υπουργός Πολιτισμού, από κοινού με την Δήμαρχο Μαρία Ναδάλη, εξέτασε διαθέσιμους χώρους, για την κατασκευή νέου Αρχαιολογικού Μουσείου, το οποίο να ανταποκρίνεται στις σύγχρονες απαιτήσεις έκθεσης, στεγἀζοντας  το σύνολο των ευρημάτων του νησιού. Σε επίπεδο ανάδειξης της σύγχρονης δημιουργίας, εξετάστηκε η πρόταση να συναφθεί προγραμματική σύμβαση ανάμεσα στο Υπουργείο Πολιτισμού, στην Εθνική Πινακοθήκη και στον Δήμο Σίφνου για τη δημιουργία Μουσείου Τέτση, ο οποίος έχει συνδέσει σημαντικό μέρος του έργου του, με το νησί.

Την Υπουργό Πολιτισμού κατά την επίσκεψή της στις Δυτικές Κυκλάδες συνόδευσαν ο Προϊστάμενος της Εφορείας Αρχαιοτήτων Κυκλάδων Δημήτρης Αθανασούλης και στελέχη της Εφορείας, η αναπληρώτρια Προϊσταμένη της Διεύθυνσης Κλασικών και Προϊστορικών Αρχαιοτήτων Αναστασία Γκαδόλου, και άλλοι υπηρεσιακοί παράγοντες. 

